เงินบาทเปิดตลาด 32.40/41
ธนาคารกรุงศรีอยุธยา รายงาน เงินบาทเปิด 32.40/41 คาดแข็งค่าต่อตามสกุลเงินในภูมิภาค
16 มิ.ย. 2553

ธนาคารกรุงศรีอยุธยา รายงาน เงินบาทเปิด 32.40/41 คาดแข็งค่าต่อตามสกุลเงินในภูมิภาค
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.40/41 บาท/ดอลลาร์ แข็งค่าขึ้นเล็กน้อยจากช่วงเย็นวานนี้ที่ปิดตลาดที่ระดับ 32.41/43 บาท/ดอลลาร์
"เงินบาทวันนี้แข็งค่าขึ้นเล็กน้อยตามทิศทางค่าเงินสกุลอื่นๆ ในภูมิภาค หลังจากเมื่อวานนี้ค่าเงินยูโรรีบาวน์ขึ้น ดูแล้วทิศทางเงินบาทวันนี้มีโอกาสแข็งค่าขึ้นได้อีก ต้องดูว่าจะทะลุระดับ 32.40 บาท/ดอลลาร์ ไปได้หรือเปล่า" นักบริหารเงิน กล่าว
ปัจจัยสำคัญที่มีผลต่อค่าเงินบาทวันนี้ นักลงทุนยังให้ความสนใจกับสถานการณ์ในยุโรปเป็นหลัก รวมถึงภาวะตลาดหุ้นไทยด้วย ซึ่งเมื่อคืนนี้ตลาดหุ้นดาวโจนส์บวกค่อนข้างเยอะ ดังนั้นวันนี้ตลาดหุ้นไทยมีโอกาสจะบวกตามได้ ซึ่งจะส่งผลให้เงินบาทปรับตัวแข็งค่าได้อีก
ส่วนสกุลเงินในตลาดต่างประเทศช่วงเปิดตลาดเช้านี้ เงินเยนอยู่ที่ระดับ 91.56/60 เยน/ดอลลาร์ ส่วนเงินยูโรอยู่ที่ระดับ 1.2316/2318 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวในกรอบ 32.35-32.45 บาท/ดอลลาร์